Willem Johannes van Biljon (distrik Cradock, 17 Maart 1825 – onbekend) was jare lank ouderling in die Gereformeerde kerk Burgersdorp en die laaste skoonvader van die stigter van die Gereformeerde Kerkverband, ds. Dirk Postma, hoewel hy sewe jaar jonger as sy skoonseun was. Van Biljon se vader was ook Willem Johannes (Julie 1796 – 15 Mei 1874) en sy moeder Johanna Wilhelmina Cecilia Botha (gebore omstreeks 1806). Hy het net twee sibbes uit sy ouers se huwelik gehad, Johanna Wilhelmina Cecilia (Colesberg, 16 April 1827 – Parys, 20 Mei 1897) en Petrus Johannes Lodewicus (oorlede 1845), maar nog sewe uit sy vader se ander vier huwelike, met Maria Susanna van Zyl, Anna Martha Catharina van der Walt, Anna Petronella Fourie en Susanna Maria Greyling. Willem van Biljon was getroud met Gebrechta Sophia Smit (1829–onbekend). Hul jongste kind, Johanna (1854–1901), is op 20 Desember 1869 op 14-jarige leeftyd in die eg verbind met die 51-jarige ds. Dirk Postma, wat toe maar twee maande en 17 dae vir die vierde keer ’n wewenaar was.